CELEX: 32022D0426
Language: ro
Date: 2022-03-14 00:00:00
Title: Decizia (UE) 2022/426 a Consiliului din 14 martie 2022 de autorizare a începerii negocierilor în vederea unui acord privind statutul între Uniunea Europeană și Republica Moldova referitor la activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova

15.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 87/22
               
            
         DECIZIA (UE) 2022/426 A CONSILIULUI
         din 14 martie 2022
         de autorizare a începerii negocierilor în vederea unui acord privind statutul între Uniunea Europeană și Republica Moldova referitor la activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) literele (b) și (d), articolul 79 alineatul (2) litera (c) și articolul 218 alineatele (3) și (4),
         având în vedere recomandarea Comisiei Europene,
         întrucât:
         
                     (1)
                  
                  
                     Este necesar să se asigure complementaritatea cu programele relevante finanțate de Uniunea Europeană, în special cu Misiunea Uniunii de asistență la frontieră în Moldova și Ucraina (EUBAM) și cu „EU4Border Security”.
                  
               
                     (2)
                  
                  
                     În situațiile în care trebuie trimise echipe de gestionare a frontierelor din cadrul corpului permanent al Poliției de frontieră și gărzii de coastă la nivel european către o țară terță în care membrii echipelor vor exercita competențe de executare, articolul 73 alineatul (3) din Regulamentul (UE) 2019/1896 al Parlamentului European și al Consiliului (1) privind Poliția de frontieră și garda de coastă la nivel european prevede că Uniunea încheie cu țara terță respectivă un acord privind statutul în temeiul articolului 218 din Tratatul privind funcționarea Uniunii Europene.
                  
               
                     (3)
                  
                  
                     Ar trebui începute negocierile în vederea încheierii unui acord internațional cu Republica Moldova privind acțiunile desfășurate de Agenția Europeană pentru Poliția de Frontieră și Garda de Coastă pe teritoriul Republicii Moldova.
                  
               
                     (4)
                  
                  
                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (2). Prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.
                  
               
                     (5)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale,
                  
               ADOPTĂ PREZENTA DECIZIE:
         
            Articolul 1
            Comisia este autorizată să negocieze, în numele Uniunii, un acord internațional privind acțiunile desfășurate de Agenția Europeană pentru Poliția de Frontieră și Garda de Coastă pe teritoriul Republicii Moldova.
         
         
            Articolul 2
            Negocierile se desfășoară pe baza directivelor de negociere ale Consiliului prevăzute în addendumul la prezenta decizie și în consultare cu grupul de lucru relevant al Consiliului.
         
         
            Articolul 3
            Prezenta decizie se adresează Comisiei.
         
         
            Adoptată la Bruxelles, 14 martie 2022.
            
               
                  Pentru Consiliu
               
               
                  Președintele
               
               É. BORNE
            
         
         
            (1)  Regulamentul (UE) 2019/1896 al Parlamentului European și al Consiliului din 13 noiembrie 2019 privind Poliția de frontieră și garda de coastă la nivel european și de abrogare a Regulamentelor (UE) nr. 1052/2013 și (UE) 2016/1624 (JO L 295, 14.11.2019, p. 1).
         
            (2)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).